
Θέμα:	<Titre>Γνωμοδότηση σχετικά με πρόταση απόφασης του Ευρωπαϊκού Κοινοβουλίου και του Συμβουλίου για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση για τους απολυμένους εργαζόμενους ύστερα από αίτηση της Σουηδίας – EGF/2025/003 SE/Northvolt</Titre> <DocRef>(2025/0326(BUD))</DocRef>
Κύριε Πρόεδρε,
Στο πλαίσιο της διεξαγόμενης διαδικασίας, η Επιτροπή Απασχόλησης και Κοινωνικών Υποθέσεων ανέλαβε να υποβάλει γνωμοδότηση στην επιτροπή σας και αποφάσισε να διαβιβάσει την παρούσα γνωμοδότηση υπό μορφή επιστολής.
Η Επιτροπή Απασχόλησης και Κοινωνικών Υποθέσεων εξέτασε το ζήτημα κατά τη συνεδρίασή της στις 11 Νοεμβρίου 2025. Στη συνεδρίαση αυτή αποφάσισε να υποβάλει την ακόλουθη γνωμοδότηση στην Επιτροπή Προϋπολογισμών ως αρμόδια επί της ουσίας επιτροπή.

Με εκτίμηση,
Li Andersson


ΓΝΩΜΟΔΟΤΗΣΗ
Α.	λαμβάνοντας υπόψη ότι στις 16 Ιουνίου 2025 η Σουηδία υπέβαλε αίτηση για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση για τους απολυμένους εργαζόμενους (ΕΤΠ), σύμφωνα με το άρθρο 8 παράγραφος 1 του κανονισμού (ΕΕ) 2021/691, όσον αφορά τις απολύσεις εργαζομένων στη Northvolt (Northvolt AB) και τις θυγατρικές της, καθώς και σε 13 υπεργολάβους, προμηθευτές και κατάντη παραγωγούς στη Σουηδία· λαμβάνοντας υπόψη ότι η αίτηση συμπληρώθηκε με πρόσθετες πληροφορίες που υποβλήθηκαν σύμφωνα με το άρθρο 8 παράγραφος 5 του κανονισμού ΕΤΠ· λαμβάνοντας υπόψη ότι η κύρια επιχείρηση δραστηριοποιείται στον οικονομικό τομέα που ταξινομείται στον κλάδο 71 της NACE αναθ. 2 (Αρχιτεκτονικές δραστηριότητες και δραστηριότητες μηχανικών· τεχνικές δοκιμές και αναλύσεις)· λαμβάνοντας υπόψη ότι οι απολύσεις που πραγματοποίησε η Northvolt έγιναν κυρίως στις περιφέρειες NUTS 2 Övre Norrland (SE33), Στοκχόλμης (SE11) και Östra Mellansverige (SE12)· 
Β.	λαμβάνοντας υπόψη ότι η Σουηδία υπέβαλε την αίτηση δυνάμει των κριτηρίων παρέμβασης που προβλέπονται στο άρθρο 4 παράγραφος 2 στοιχείο α) του κανονισμού (ΕΕ) 2021/691, σύμφωνα με το οποίο απαιτείται παύση της δραστηριότητας τουλάχιστον 200 εργαζομένων που απολύονται εντός περιόδου αναφοράς τεσσάρων μηνών σε επιχείρηση κράτους μέλους, συμπεριλαμβανομένων των εργαζομένων που απολύονται από προμηθευτές και κατάντη παραγωγούς ή/και αυτοαπασχολουμένων των οποίων η δραστηριότητα έχει παύσει· λαμβάνοντας υπόψη ότι, αφού η Επιτροπή εξέτασε την εν λόγω αίτηση, κατέληξε στο συμπέρασμα, σύμφωνα με όλες τις εφαρμοστέες διατάξεις του κανονισμού ΕΤΠ, ότι πληρούνται οι προϋποθέσεις για τη χορήγηση χρηματοδοτικής συνεισφοράς από το ΕΤΠ·
Γ.	λαμβάνοντας υπόψη ότι η αίτηση αφορά 5 829 απολυμένους εργαζομένους των οποίων η δραστηριότητα έχει παύσει στη Northvolt (Northvolt AB) και τις θυγατρικές της, καθώς και 8 υπεργολάβους, προμηθευτές και κατάντη παραγωγούς εντός περιόδου αναφοράς τεσσάρων μηνών που εκτείνεται από τις 28 Νοεμβρίου 2024 έως τις 28 Μαρτίου 2025· λαμβάνοντας υπόψη ότι, εκτός από τους εν λόγω εργαζομένους, στους επιλέξιμους δικαιούχους περιλαμβάνονται και 657 απολυμένοι εργαζόμενοι των οποίων η δραστηριότητα έπαυσε πριν ή μετά την περίοδο αναφοράς· λαμβάνοντας υπόψη ότι ο συνολικός αριθμός των επιλέξιμων δικαιούχων είναι 6 486·
Δ.	λαμβάνοντας υπόψη ότι στις 28 Οκτωβρίου 2025, η Επιτροπή υπέβαλε πρόταση απόφασης σχετικά με την κινητοποίηση του ΕΤΠ υπέρ της Σουηδίας για τη στήριξη της επανένταξης στην αγορά εργασίας 5 800 στοχευμένων δικαιούχων και την κοινοποίησε στο Κοινοβούλιο και στο Συμβούλιο· 
Ε.	λαμβάνοντας υπόψη ότι το γεγονός που οδήγησε σε αυτές τις απολύσεις είναι η αναδιάρθρωση μεγάλης κλίμακας της Northvolt AB και η πτώχευση της επιχείρησης που ακολούθησε στις 12 Μαρτίου 2025· λαμβάνοντας υπόψη ότι η Northvolt AB ιδρύθηκε από ιδιώτες επενδυτές το 2016 σε μια προσπάθεια δημιουργίας μιας ευρωπαϊκής βιομηχανίας συσσωρευτών για τη μείωση της εξάρτησης από τους Κινέζους κατασκευαστές· λαμβάνοντας υπόψη ότι ένα εργοστάσιο συσσωρευτών, με την ονομασία Northvolt Ett, δημιουργήθηκε στον δήμο Skellefteå τον Ιούνιο του 2022 και ότι συστάθηκε το Northvolt Labs ως ερευνητικό κέντρο στον δήμο Västerås· λαμβάνοντας υπόψη ότι το Northvolt Ett είχε συσταθεί με στόχο την κατασκευή συσσωρευτών ιόντων λιθίου για ηλεκτρικά αυτοκίνητα και την αποθήκευση ενέργειας· 
ΣΤ.	λαμβάνοντας, ωστόσο, υπόψη ότι τα σοβαρά προβλήματα στη διαδικασία παραγωγής έγιναν γρήγορα εμφανή και ότι, κατά τη διάρκεια του 2023, η παραγωγή στο Northvolt Ett έφτασε μόλις το 0,5 % της αρχικά προγραμματισμένης παραγωγικής ικανότητας· λαμβάνοντας υπόψη ότι, λόγω των καθυστερήσεων αυτών, μεγάλοι πελάτες της Northvolt αναγκάστηκαν να ακυρώσουν τις παραγγελίες τους· λαμβάνοντας υπόψη ότι, ταυτόχρονα, οι Κινέζοι παραγωγοί συσσωρευτών πωλούσαν συσσωρευτές στη μισή τιμή σε σύγκριση με τη Northvolt λόγω κρατικών επιδοτήσεων· λαμβάνοντας υπόψη ότι, ως συνέπεια της κινεζικής δεσπόζουσας θέσης και σε μια προσπάθεια να απεξαρτηθούν από τους Κινέζους παραγωγούς, πολλές παγκόσμιες οικονομίες επιδοτούν επίσης σε μεγάλο βαθμό τη δική τους παραγωγή συσσωρευτών με αποτέλεσμα την τεράστια υπερπροσφορά συσσωρευτών με τους Κινέζους παραγωγούς να μπορούν μόνοι τους να ικανοποιήσουν την παγκόσμια ζήτηση·
Ζ.	λαμβάνοντας υπόψη ότι, στις 7 Αυγούστου 2025, η αμερικανική νεοφυής εταιρεία Lyten ανακοίνωσε την πρόθεσή της να αναλάβει την παραγωγή συσσωρευτών της Northvolt· λαμβάνοντας υπόψη ότι η συναλλαγή αυτή βρίσκεται επί του παρόντος στο στάδιο της έγκρισης από τις σουηδικές αρχές· λαμβάνοντας υπόψη ότι παραμένει ασαφές πότε θα μπορούσε να αρχίσει εκ νέου η παραγωγή και πόσοι εργαζόμενοι θα μπορούσαν να επαναπροσληφθούν·
Η.	λαμβάνοντας υπόψη ότι η πτώχευση της Northvolt είναι η μεγαλύτερη πτώχευση στη Σουηδία στη σύγχρονη εποχή· λαμβάνοντας, ωστόσο, υπόψη ότι οι σουηδικές αρχές δεν αναμένουν σημαντικό αντίκτυπο στις πόλεις Västerås και Στοκχόλμη, ενώ, με την απώλεια περισσότερων από 5 000 θέσεων εργασίας, ο αντίκτυπος στην πόλη Skellefteå (36 000 κάτοικοι στην πόλη και 77 000 στον δήμο) είναι σοβαρός, όπως αποδεικνύεται από την απότομη αύξηση του ποσοστού ανεργίας από 2,9 % σε 8,2 % μετά την πτώχευση της Northvolt· λαμβάνοντας υπόψη ότι, κατά συνέπεια, οι σουηδικές αρχές αποφάσισαν να εστιάσουν τη βοήθεια από το ΕΤΠ στο Skellefteå, ενώ το εργατικό δυναμικό στο Västerås και στη Στοκχόλμη θα ενημερωθεί σχετικά με τη δυνατότητα να επωφεληθούν από μέτρα από το ΕΤΠ και η βοήθεια θα χορηγηθεί κατόπιν αιτήματος·
Θ.	λαμβάνοντας υπόψη ότι το ΕΤΠ δεν υπερβαίνει το ανώτατο ετήσιο ποσό των 30 εκατ. EUR (σε τιμές 2018), όπως ορίζεται στο άρθρο 8 του κανονισμού (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027, ο οποίος τροποποιήθηκε με τον κανονισμό (ΕΕ, Ευρατόμ) 2024/765 του Συμβουλίου, της 29ης Φεβρουαρίου 2024·
για τους λόγους αυτούς, η Επιτροπή Απασχόλησης και Κοινωνικών Υποθέσεων καλεί την Επιτροπή Προϋπολογισμών, που είναι αρμόδια επί της ουσίας, να συμπεριλάβει στην πρόταση ψηφίσματός της τις ακόλουθες προτάσεις:
1.	υπενθυμίζει ότι στόχος του ΕΤΠ είναι η επίδειξη αλληλεγγύης και η παροχή στήριξης στους δικαιούχους· θεωρεί ότι οι χρηματοδοτικές συνεισφορές του ΕΤΠ θα πρέπει να αφορούν κυρίως ενεργητικά μέτρα πολιτικής για την αγορά εργασίας και εξατομικευμένες υπηρεσίες που να αποσκοπούν στην ταχεία επανένταξη των δικαιούχων σε αξιοπρεπή και διατηρήσιμη απασχόληση, είτε εντός είτε εκτός του αρχικού κλάδου δραστηριότητάς τους· τονίζει τη σημασία της προετοιμασίας και της υποστήριξης των εργαζομένων για την επείγουσα και αναγκαία πράσινη και ψηφιακή μετάβαση της ευρωπαϊκής οικονομίας και κοινωνίας· επαναλαμβάνει, στο πλαίσιο αυτό, τον σημαντικό ρόλο που διαδραματίζει η Ένωση, μεταξύ άλλων μέσω του ΕΤΠ, στη χρηματοδότηση των αναγκαίων προσόντων για τη δίκαιη μετάβαση σύμφωνα με την Ευρωπαϊκή Πράσινη Συμφωνία· 
2.	συμφωνεί με την Επιτροπή ότι πληρούνται οι προϋποθέσεις που ορίζονται στο άρθρο 4 παράγραφος 2 στοιχείο α) του κανονισμού ΕΤΠ και ότι η Σουηδία δικαιούται, δυνάμει του κανονισμού ΕΤΠ, να λάβει χρηματοδοτική συνεισφορά ύψους 8 526 322 EUR, η οποία αντιστοιχεί στο 60 % των συνολικών δαπανών ύψους 14 210 537 EUR, στις οποίες περιλαμβάνονται δαπάνες για εξατομικευμένες υπηρεσίες ύψους 13 663 977 EUR και δαπάνες για δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων ύψους 546 560 EUR·
3.	εκφράζει την ανησυχία του για το γεγονός ότι οποιαδήποτε καθυστέρηση όσον αφορά τη στήριξη των εργαζομένων για την εξεύρεση νέας απασχόλησης θα μπορούσε να οδηγήσει σε διαρροή εγκεφάλων με σοβαρές επιπτώσεις στην περιοχή, καθώς πολλοί εργαζόμενοι είχαν μετακινηθεί στο Skellefteå στη βόρεια Σουηδία μόνο για τις θέσεις εργασίας στη Northvolt· υπενθυμίζει ότι το 29 % των στοχευόμενων δικαιούχων είναι κάτω των 30 ετών και το 68 % είναι μεταξύ 30 και 54 ετών, ενώ το 64 % εξ αυτών έχει ολοκληρώσει την τριτοβάθμια εκπαίδευση· τονίζει, επιπλέον, ότι το 40 % του εργατικού δυναμικού της Northvolt ήταν υπήκοοι τρίτων χωρών, των οποίων οι άδειες εργασίας και διαμονής εξαρτώνται από την απασχόλησή τους·
4.	εκφράζει την ικανοποίησή του για το γεγονός ότι η Σουηδία ανέφερε ότι η συντονισμένη δέσμη εξατομικευμένων υπηρεσιών καταρτίστηκε σε διαβούλευση με τους εκπροσώπους των εργαζομένων και τους κοινωνικούς εταίρους, σύμφωνα με το άρθρο 7 παράγραφος 4 του κανονισμού ΕΤΠ·
5.	σημειώνει ότι οι εξατομικευμένες υπηρεσίες που πρόκειται να παρασχεθούν στους εργαζομένους συνίστανται στα ακόλουθα μέτρα: α) σε βάθος αξιολόγηση και ατομικός σχεδιασμός, β) δραστηριότητες αναζήτησης εργασίας και καθοδήγηση, γ) στήριξη για την ίδρυση δικής τους επιχείρησης, δ) επενδυτική στήριξη εκκίνησης (τα άτομα που αναζητούν εργασία και ιδρύουν δική τους εταιρεία θα έχουν τη δυνατότητα να υποβάλουν αίτηση για ειδική επενδυτική στήριξη ύψους έως 22 000 EUR), ε) κατάρτιση στην αγορά εργασίας, στ) μαθήματα κατάρτισης στο πλαίσιο του κανονικού εκπαιδευτικού συστήματος, ζ) βήματα προς την εργασία (μέτρο προσανατολισμένο σε ιδιαίτερα ευάλωτους δικαιούχους που ενδέχεται να χρειάζονται ειδική στήριξη για την πρόσβαση στην αγορά εργασίας ή τη συνέχιση της εκπαίδευσής τους), και η) επιδόματα (επίδομα για πρακτική άσκηση, επιδόματα για όσους προετοιμάζονται να ξεκινήσουν τη δική τους επιχείρηση, επίδομα δραστηριότητας για όσους συμμετέχουν ενεργά στα προσφερόμενα μέτρα κατάρτισης, επίδομα κινητικότητας που καταβάλλεται για την κάλυψη των εξόδων ταξιδίου και μετακόμισης σε περίπτωση ανεύρεσης νέας απασχόλησης σε άλλη περιοχή, έξοδα ταξιδίου για τη συμμετοχή σε επαγγελματικές συνεντεύξεις εκτός πόλης)· 
6.	τονίζει ειδικότερα τη σημασία του άρθρου 7 παράγραφος 2 του κανονισμού ΕΤΠ, το οποίο απαιτεί η συντονισμένη δέσμη μέτρων να προβλέπει τις μελλοντικές προοπτικές της αγοράς εργασίας και τις απαιτούμενες δεξιότητες, οι οποίες είναι συμβατές με τη στροφή προς μια αποδοτική ως προς τη χρήση των πόρων και βιώσιμη οικονομία και με ιδιαίτερη έμφαση στη διάδοση των δεξιοτήτων που απαιτούνται στην ψηφιακή βιομηχανική εποχή· στο περιεχόμενο των μαθημάτων περιλαμβάνονται τομείς όπως οι προγραμματιζόμενη μονάδα λογικού ελέγχου (PLC), η βιομηχανική αυτοματοποίηση, η διαχείριση της ψηφιακής παραγωγής, η ενεργειακά αποδοτική τεχνολογία και ο βασικός προγραμματισμός·  
7.	τονίζει ότι η Σουηδία επιβεβαίωσε ότι τα μέτρα που υποστηρίζονται από το ΕΤΠ δεν θα λάβουν χρηματοδοτική συνεισφορά από άλλα χρηματοδοτικά μέσα της Ένωσης·
8.	υπενθυμίζει τη δυνατότητα θέσπισης ειδικών και χρονικά περιορισμένων μέτρων στο πλαίσιο της συντονισμένης δέσμης μέτρων, συμπεριλαμβανομένης, μεταξύ άλλων, της καταβολής επιδομάτων τέκνου, όπως προβλέπεται στο άρθρο 7 παράγραφος 2 στοιχείο β) του κανονισμού ΕΤΠ, προκειμένου να διευκολυνθεί η συμμετοχή των ατόμων που αναζητούν εργασία στις προτεινόμενες δραστηριότητες.

